OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o o pozícii Rady k prijatiu nariadenia Európskeho parlamentu a Rady o hladine hluku motorových vozidiel /* COM/2014/0107 final - 2011/0409 (COD) */





2011/0409 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o o pozícii Rady k prijatiu nariadenia Európskeho parlamentu a Rady o hladine hluku motorových vozidiel 1. CHRONOLÓGIA Dátum predloženia návrhu Európskemu parlamentu a Rade [dokument KOM(2011)856 v konečnom znení –2011/0409 (COD)]: || 9. decembra 2011. Dátum stanoviska Európskeho hospodárskeho a sociálneho výboru: || 25. apríla 2012. Dátum stanoviska Európskeho parlamentu v prvom čítaní: || 6. februára 2013. Dátum prijatia pozície Rady: || 20. februára 2014. 2. CIEĽ NÁVRHU KOMISIE Cieľom návrhu Komisie je znížiť limitné hodnoty hluku v dvoch krokoch o 2 dB (A) u osobných vozidiel, dodávkových áut, autobusov a autokarov. V prípade nákladných áut by zníženie predstavovalo v prvom kroku 1 dB (A) a v druhom kroku 2 dB (A). Prvý krok by sa mal uplatňovať dva roky od uverejnenia nariadenia v úradnom vestníku a druhý krok sa plánuje zaviesť 5/7 rokov po jeho uverejnení. Okrem toho sa zavádza nová skúšobná metóda, ktorá je v podmienkach mestskej cestnej premávky reprezentatívnejšia a je medzinárodne uznávaná v rámci Európskej hospodárskej komisie Organizácie Spojených národov (EHK OSN). Napokon sa navrhuje, aby v elektrických a hybridných elektrických vozidlách bol voliteľne nainštalovaný systém zvukovej signalizácie vozidla (tzv. „AVAS“), ktorý by umožnil, že tieto vozidlá by chodci a cyklisti ľahšie zbadali. Napriek rastúcej doprave sa limity emisií hluku od roku 1996 nezmenili. Vďaka návrhu Komisie sa hladina environmentálneho hluku výrazne zníži a očakáva sa, že počet osôb, ktoré hluk značne obťažuje, sa zníži o 25 %. 3. PRIPOMIENKY K POZÍCII RADY 3.1. Všeobecné pripomienky Komisia víta politickú dohodu o kompromisnom znení, ktorú dňa 9. decembra 2013 dosiahla Rada a Výbor pre životné prostredie, verejné zdravie a bezpečnosť potravín (ENVI) Parlamentu. Prijatie pozície Rady v 1. čítaní by teraz umožnilo dospieť ku konečnému prijatiu znenia počas súčasného legislatívneho obdobia. Je dôležité, aby sa nová skúšobná metóda, ktorá je reprezentatívnejšia a medzinárodne uznávaná, čo najskôr implementovala. Okrem toho, vzhľadom na limity hluku je dôležité, aby bol v tomto odvetví stanovený dlhodobý a stály cieľ prispôsobiť príslušné vozidlá novým právnym predpisom. 3.2. Pripomienky k pozmeňujúcim a doplňujúcim návrhom, ktoré prijal Európsky parlament 3.1.2. Pozmeňujúce a doplňujúce návrhy Európskeho parlamentu zahrnuté do pozície Rady v plnom rozsahu, čiastočne alebo v zásade v prvom čítaní Pozícia Rady v prvom čítaní zahŕňa prevažnú väčšinu pozmeňujúcich a doplňujúcich návrhov, ktoré zaviedol Európsky parlament, najmä väčšinu dodatočných bodov odôvodnenia, ktoré navrhol Európsky parlament, zosúladenie skúšobného postupu so skúšobným postupom vytvoreným pod záštitou Európskej hospodárskej komisie Organizácie Spojených národov (EHK OSN), zaradenie novej skúšobnej dráhy a novej klasifikácie vozidiel. Pokiaľ ide o limitné hodnoty, pozícia Rady je veľmi blízka pôvodnému návrhu Komisie, pokiaľ ide o konečné limity, ale navrhuje sa v nej začiatok ich uplatňovania odložiť. U väčšiny kategórií vozidiel to zároveň môže predstavovať ďalší krok nasledujúci po konečnom kroku, ktorý navrhol Európsky parlament vo svojom stanovisku v prvom čítaní. Komisia to môže podporiť ako kompromis. Rada prijala pozmeňujúci a doplňujúci návrh o označovaní hladiny hluku vozidiel obchodným subjektom, ktorý navrhol Parlament. Rada však rozhodla, že táto požiadavka nebude ustanovená ako povinná predtým, ako Komisia ukončí posúdenie vplyvu takejto záväznej požiadavky. Táto otázka nebola súčasťou pôvodného návrhu Komisie, ale možno ju podporiť ako súčasť balíka. Rada schválila pozmeňujúci a doplňujúci návrh Európskeho parlamentu o požiadavke povinného nainštalovania systému zvukovej signalizácie vozidla (tzv. „AVAS“) v elektrických a hybridných vozidlách. Treba pripomenúť, že v pôvodnom návrhu Komisie bola zahrnutá iba voliteľná inštalácia uvedeného systému. Komisia môže pozmeňujúci a doplňujúci návrh Rady podporiť, keďže sa ním zavádza aj prípravné obdobie 3/5 rokov, ktoré umožní vypracovať podrobnejšie technické požiadavky na schvaľovanie takýchto systémov a poskytne odvetviu čas na prispôsobenie príslušných výrobkov novým požiadavkám. Pozmeňujúci a doplňujúci návrh Európskeho parlamentu, ktorým sa zavádza odkaz na nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh [1] , sa v pozícii Rady prijal ako nový bod odôvodnenia. Toto môže podporiť aj Komisia. Objasnenia, ktoré počas prípravy návrhu Komisie uviedla Rada a Európsky parlament, možno takisto podporiť. 3.2.2. Pozmeňujúce a doplňujúce návrhy Európskeho parlamentu nezahrnuté do pozície Rady v prvom čítaní Rada sa domnieva, že pozmeňujúci a doplňujúci návrh Európskeho parlamentu, v ktorom sa vyžaduje, aby Komisia preskúmala možnosť zavedenia systému klasifikácie ciest z hľadiska hluku valenia pneumatík, nie je vhodné zaviesť v článku nariadenia týkajúceho sa motorových vozidiel. Rada však uznala, že by sa mal prijať integrovaný prístup k riešeniu problematiky hluku a že základom pre budúcu výskumnú činnosť zameranú na klasifikáciu povrchu by mohli byť mapy ciest podľa smernice 2002/49/EC, ktorá sa týka posudzovania a riadenia environmentálneho hluku[2] . Komisia toto stanovisko podporuje. Pokiaľ ide o delegované akty, Rada nemohla podporiť ani neobmedzené splnomocnenie Komisie na aktualizáciu nepodstatných prvkov uvedených v prílohách (návrh Komisie), ani tiché obnovenie tohto splnomocnenia (návrh Parlamentu). V porovnaní s návrhom Európskeho parlamentu obmedzila Rada aj počet príloh, ktoré môže Komisia zmeniť. Komisia z praktického hľadiska vyjadruje poľutovanie nad týmto rozhodnutím (nutnosť uplatniť po piatich rokoch riadny legislatívny postup, a to dokonca aj keď pôjde o malé zmeny v prílohách), ale môže ho akceptovať ako súčasť konečného kompromisu dosiahnutého medzi spoluzákonodarcami. 3.3. Nové ustanovenia zavedené Radou a stanovisko Komisie k týmto ustanoveniam Rada zaviedla rad technických zmien, predovšetkým s cieľom jasne indikovať prepojenie medzi týmto novým nariadením a smernicou 2007/46/ES, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá [3]. To možno podporiť. Rada zaviedla aj dodatočné požiadavky, ktoré umožnia zjednodušiť kontroly technického stavu a cestné kontroly hybridných vozidiel. To možno takisto podporiť. 4. ZÁVER Hoci Komisia z praktických dôvodov vyjadruje poľutovanie nad rozhodnutím Rady obmedziť prenesenie právomoci na Komisiu len na obmedzený počet príloh a na stanovené obdobie piatich rokov, uvedomuje si, že jediný spôsob, ako umožniť pokračovanie tohto procesu, je upustiť od svojich námietok. Rada sa uzniesla kvalifikovanou väčšinou. Komisia v konečnom dôsledku v záujme dosiahnutia kompromisu pozíciu prijatú Radou podporuje. [1] Ú. v. EÚ L 218, 13.8.2008, s. 30. [2] Ú. v. ES L 189, 18.7.2002, s. 12. [3] Ú. v. EÚ L 263, 9.10.2007, s. 1.